  Виталий Пронин  Ижысь «Динамо» стадион кема дыр ӵоже ворсаськыса улӥз. Отын тупатъян ужъёс мынӥзы. Но кылем арня вискын со ӧсъёссэ усьтӥз Удмуртиысь тылпу кысӥсьёс понна. Ӵошатсконын асьсэлэсь чырткем луэмзэс но быгатэмзэс возьматӥзы Удмуртиысь вань городъёсысь но ёросъёсысь вуэм командаос - ваньмыз 48, сомында ик автомашина.Котькуд командаын быдэн вить адями: караулэн кивалтӥсь, водитель но куинь боец. МЧС-ысь подполковник Александр Пермяков валэктэмъя, таӵе ӵошатсконъёс арлы быдэ ортчыло.Стадионын шундыё ке но сӥзьыл кадь пельтӥсь тӧл мугорэз сӥсъя. Но тылпу кысӥсьёслы пӧсь йӧтэ. Пожарной машина дорысь вить метр кемын пуктэмын ӟус, отын командалэн тылпуэн нюръяськонъя нимысьтыз дӥсез лач-лач интыямын. Боецъёс майкаен кожысь сыло. Тани водитель автомобильзэ улӟытэ, ӝуатэ сигнализациез, боецъёс дӥсьсэс но снаряженизэс туж ӝог дӥсяло но кабинае пуксё. Машина ӝог мынэ 60 метр кемын ву басьтон инты доры. Отысен команда ӝуась интые кыске ву гумыез. Коркалэн ньылетӥ этажаз сюрон понна ӝутоно кузь тубат. Огез боец сьӧраз ик кутэ на вакчизэ тубатэз, таиз думиське ньылетӥ этажлэн укноез борды. Та пагӟаетӥ ик ӝуто ву гумыез но. Усьтӥське кран, ву ньылетӥ этажын ни. Ӵошатскон йылпумъяське, огез боец, ӝуан интыысь гозыен васькыса, музъем вылэ султэ ке. Секундомер чалме. Табере лыдъяно дырез. 2010-тӥ арын 47 команда пӧлысь сизьымез ӧз быдэсты нормативез. Туэ но ваньмызлы та бызьылон капчиен ӧз сётӥськы. Тани Эгралась команда препятствиез ортчиз 3 минут 50 секундскын. Со борды судьяос 40 секунд штраф ватсазы на.- Дыртонъямы ву кранмы быдэсак ӧз усьтӥськы. Ву каллен бызиз, нош со бадӟым янгыш луэ, - валэкто пиос асьсэлэсь янгышсэс.Удалтӥз Ижысь тылпу кысонъя 12-тӥ частьысь командалы. Таосызлэн дырзы 2 минут но 30 секунд котырын гинэ. Зэм, шексы вал - ӧжытак гинэ тубатсы ӧз усьы.Владимир Бердяев - та частьысь инструктор.- Арлы быдэ та выллем ӵошатсконъёс ортчо, но препятствие ноку капчиен уг сётӥськы, - шуэ старший прапорщик. - Ми, адямиосты сяна, утиськом пуныосты, коӵышъёсты.- Нош сьӧд коӵышлэсь уд кышкаське-а?- Сюрес вылын палэнскыны тыршиськом, нош юрттэт кулэ ке, утчаськом сое но.Городъёсысь тылпу кысон частьёс пӧлын вормисе потӥз 12-тӥ частьысь команда, кыкетӥын - 3-тӥ частьысь, 3-тӥын - 1-тӥ частьысь. Ваньмыз Ижевскысь. Ёросъёс пӧлын нырысетӥ интыын дэбесъёс, кыкетӥын пичи пургаос, куинетӥын яръёс. Вормисьёслы сётэмын коньдон премиос но дипломъёс.Иван Аркашев. Туспуктӥз Владимир Беломорских.   